钦定古今图书集成/明伦汇编/官常典/第596卷 > 《辞免湖南运使状三》前人
## 钦定古今图书集成/明伦汇编/官常典/第596卷 > 《辞免湖南运使状三》前人

右熹今月二十日准尚书省札子，以熹具状自劾前
任漳州相度经界不合，妄乞施行，上误朝听。乞赐敷
奏，收还湖南转运副使除命，别行黜责。奉圣旨，漳州
经界议行已久，湖南使节，事不相关，可依已降指挥
疾速之任者。自罹罪戾，当伏重诛。上赖皇慈，曲加容
覆，不惟赦其万死，而又申以训词，慰谕丁宁，趣令之
“任。盖虽慈父之于爱子，其恩勤悯恻，不过如此。在熹
一介疏远庸贱，何以堪之？是以闻命拜恩，至于感泣，
便欲即日就道，祗服厥官，以称明诏。而熹命穷福薄，
灾病相延，旧苦脚气，今春发动，肿痛寒热，倍于常年。
目今困重，未能步履。设使从今便得减差，更加休养，
三数月间，亦恐未堪上道。旷日弥久，既乖承命之恭，
而本司阙官，已是数月，恐亦不无废务。在熹愚分，尤
所未安。欲望朝廷特赐敷奏，令熹补满旧任，宫观差
遣。庶几得以深省前愆，免罹后咎，不胜幸甚。谨具状
申尚书省，伏候钧旨。”